Hlina, Alojz, poslanec NR SR (2015-02-11):
Vážená pani predsedajúca, vážené kolegyne, kolegovia, ja si to pamätám, už neviem presne, ktorý deň to bolo, ale sedel tu pán Malatinský, keď doniesol ten zákon. Vtedy som tu robil, akoby niekto povedal, cirkus, upozorňoval som na to, že čo ste to tu doniesli, že to nemá obdobu, nejak tak v tomto zmysle, že tie ustanovenia sú brutálne, ničia konkurenciu, ničia trhový priestor, mal by sa tým zaoberať Protimonopolný úrad, nejak v tomto zmysle som na to reagoval. Nemám pocit, že tu vtedy bola nejak o tom, na tú tému reč. Preukazuje sa to, čo som tvrdil, no to je fakt. Ale naozaj by som upozornil na to, že niektorí ľudia bez hanby sem vedia doniesť niečo, čo ničí svet ako taký, lebo vlastne svet je postavený na dynamike aj tvorivosti, aj konkurencie a proste, že tí ľudia chcú. A niekto k nám bez hanby dôjde ako pán Malatinský, vtedy ho poslali s návrhom zákona, ktorý zabije, hej, zabije proste súťaž, zabije tú dynamiku, bez hanby. Proste to bola tak tvrdo lobistická vec, a zas bola prednesená tá magická formulka: transpozícia, hej. Tu keď sa povie transpozícia, tak okamžite podvedomý reflex, že sa vypína, hej, proste sa vypne, ergo je to transpozícia, musí to byť správne. Ja si to pamätám, to ešte my sa vrátime, keď ľudia zistia, že od nového roku majú robiť pracovnú zdravotnú službu. To tiež tu bolo, prišla pani Zvolenská... (reakcia navrhovateľa), hej, pani Zvolenská s tým, že transpozícia. Vôbec to nie je transpozícia, samozrejme, v tomto rozsahu. A ja už si proste tie úvodné slová nepamätám, jak to pán Malatinský predkladal, že či toto. Transpozícia Európskej únie, lebo ešte viete, na niečom tá Európska únia postavená je. Tam ešte sú aj múdri ľudia, hej, a oni určite nedajú transponovať zákon, ktorý by zabil tú dynamiku, kde Európa je tam, kde je, práve kvôli tomu, viete. Takže to bolo znova len zneužitie toho, povedzte transpozícia a už sa nikto na to nebude pýtať. A naozaj je zvrátené, aby sa niekto stal účastníkom konania, pretože má v tom ekonomický záujem. Ja si pamätám, ja som vtedy hovoril ten príklad toho Tesca, Lidla, hej, že ako keby je Tesco a vedľa si chce postaviť, vedľa, nie na ich pozemku, na nejakom vedľa kúsok si chce postaviť predajňu Lidl. A teraz účastníkom stavebného konania sa stane Tesco a v prípade, že by to im vadilo, tak ten Lidl si tam nemôže postaviť tú predajňu. No to je nonsens, to jeden by neuveril, že to je, a toto platí v zásade zjednodušene, toto platí v tomto tepelnom hospodárstve. Hej, že proste ak to nevyhovuje tým dodávateľom tepla, tak sú účastníkmi stavebného konania, nedajú súhlas, ergo sa to nebude môcť urobiť. To je ako, samozrejme, existuje, ja si pamätám, pani Vaľová tu vtedy hovorila, že ich dodávatelia tepla majú s tým problém, no ale však taký je život. Viete, niekto si myslí, že si kúpi rúry a bude proste cez tri gener..., no taký je život, no keď nevie robiť efektívne, keď nevie robiť, no tak potom je lepšie, keď z trhu odíde, samozrejme, hej. Ale je tam treba dovažovať, tam sú aj také možnože jemné váhy, že kedy to presiahne, ale prísť sem s takýmto brutálnym návrhom, teda nie s vaším, ale vtedy čo doniesol pán Malatinský, že to zavrú proste, to znemožnia. Je, hovorím znova, len možné v určitých krajinách, hej. Podľa mňa, ja si dovolím tvrdiť, že v niektorých krajinách by vám to neprešlo cez hospodársky výbor, hej, lebo tam v hospodárskom výbore sedia ľudia, ktorí rozumejú hospodárstvu, hej. Nechcem sa nikoho dotknúť, hej. Niekedy ja u nás neviem. Ja som minule bol na ústavnoprávnom výbore a mal som pocit, že som na poľnohospodárskom, keď som na poľnohospodárskom, mám pocit, že som na výbore pre kultúru. Ale asi, takže tu to prešlo, máme už, zdá sa, že aplikačné skúsenosti, oceňujem snahu to zmeniť. Ja som sa aj stretol s tými ľuďmi, ktorých sa to dotýka. Viete, presne toľko si tí ľudia dovolia, koľko vy im dovolíte. Presne toľko, presne toľko. Takže to bude ťažké, tento návrh zákona neprejde, ja by som vám skôr doporučoval mobilizovať sa, lebo vy ste určitá skupina, mobilizovať sa a ísť do outdooru, ísť do vonkajšieho prostredia upozorňovať na to, že, lebo viete, ono sa ani v novinách zasa nebude o tom písať, hej. Čiže, špeciálne v TA3 vám garantujem, že nebude nič, v TA3 nebude ani štek o tom, že nejaký taký návrh tu bol, čiže to, to sa s tým zmierte. Skôr vidím cestu, hovorím, v upozorňovaní priamo, veď musíte niečo proste obetovať. Máte takých zástupcov ľudu, akých máte, žiaľ, to s tým pre túto chvíľu nič neurobíme, ten zákon tu prešiel, jediná šanca je, dneska tu krátko o tom porozprávame, niekto to uvidí možno, kto sleduje tie záznamy, výstup z pohľadu iného nebude. Doporučujem ľuďom, lebo má to zmysel, naozaj má to zmysel, ísť zvárať tie trúbky na Námestie SNP. Ďakujem pekne. (Potlesk.)